Forslag til EUROPA-PARLAMENTETS OG RÅDETS AFGØRELSE om et EF-handlingsprogram til fremme af organer, der er aktive på europæisk plan på uddannelsesområdet, og støtte til enkeltforanstaltninger på uddannelsesområdet

(forelagt af Kommissionen)

BEGRUNDELSE

Indledning

I henhold til EF-traktaten skal Fællesskabet bidrage til udviklingen af et højt uddannelsesniveau ved at støtte og supplere medlemsstaternes indsats, med fuld respekt for medlemsstaternes ansvar for undervisningsindholdet og opbygningen af uddannelses systemerne samt deres kulturelle og sproglige mangfoldighed. Det skal iværksætte en erhvervsuddannelsespolitik, der støtter og supplerer medlemsstaternes aktioner, med fuld respekt for, at ansvaret for undervisningsindholdet og tilrettelæggelsen af erhvervs uddannelserne ligger hos medlemsstaterne, og det skal desuden fremme samarbejdet med tredjelande. I det detaljerede arbejdsprogram om opfølgning af uddannelsessystemernes mål i Europa, som Rådet vedtog den 14. juni 2002, er der fastlagt et handlingsprogram, der forudsætter støtte på EF-plan. I Laeken-erklæringen, der er knyttet som bilag til Det Europæiske Råds konklusioner fra den 14.-15. december 2001, hedder det endvidere, at en af de grundlæggende udfordringer, Den Europæiske Union skal finde et svar på, er, hvordan borgerne kan bringes nærmere på det europæiske projekt og de europæiske institutioner.

Ifølge erklæringen fra Den Europæiske Union i anledning af halvtredsåret for verdenserklæringen om menneskerettigheder, som blev offentliggjort i Wien den 10. december 1998, bør EU videreudvikle "samarbejdet på menneskerettighedsområdet, f.eks. gennem uddannelses- og erhvervsuddannelsesaktiviteter i samarbejde med andre relevante organisationer, og ved at sikre, at programmet for mastergraden i menneskerettigheder, der er udformet af femten europæiske universiteter, videreføres".

Der er et øget behov for at uddanne dommere i deltagerlandene i anvendelsen af EU-retten, og for at Det Europæiske Fællesskab yder støtte til denne uddannelse, bl.a. efter vedtagelsen af Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82, som giver de nationale domstole øgede beføjelser til at anvende disse traktatbestemmelser.

Der er således forventninger om EU-støtte på uddannelsesområdet, som ligger uden for de foranstaltninger, Socrates- og Leonardo-programmerne kan gøre mulige.

Baggrund

Bl.a. via to budgetposter i budgettets del A har der i en årrække været ydet støtte til fremme af organer, der er aktive på europæisk plan på uddannelsesområdet og til enkeltforanstaltninger på uddannelsesområdet:

-Konto A-3010 samfinansierer Europakollegiets driftsudgifter.

-Konto A-3011 samfinansierer driftsudgifterne for Det Europæiske Universitetsinstitut i Firenze.

-Konto A-3012 samfinansierer driftsudgifterne for Det Europæiske Retsakademi i Trier.

-Konto A-3013 samfinansierer driftsudgifterne for Det Europæiske Institut for Offentlig Forvaltning i Maastricht.

-Konto A-3014 samfinansierer driftsudgifterne for European Inter-University Centre for Human Rights and Democratisation.

-Konto A-3017 samfinansierer driftsudgifterne for organisationer, der beskæftiger sig med retligt samarbejde inden for europæisk ret.

-Konto A-3022 samfinansierer studie- og forskningscentres aktiviteter.

-Konto A-3027 samfinansierer driftsudgifterne for Det Internationale Center for Europæisk Uddannelse.

-Konto A-3044 samfinansierer driftsudgifterne for Europæisk Agentur for Udvikling af Specialundervisning.

Endvidere er der - uden retsgrundlag - via to budgetposter i budgettets del B ydet EU-støtte til uddannelsesområdet:

-Konto B3-1000 har i de seneste år gjort det muligt at finansiere forberedende foranstaltninger til opfølgning af uddannelsessystemernes konkrete fremtidige mål.

-Artikel B3-304 har i de seneste år gjort det muligt at støtte foranstaltninger, der går ud på at formidle oplysninger om europæisk integration på universiteterne, bl.a. via Jean Monnet-aktionen.

Fælles for alle disse interventioner er, at de hidtil er gennemført uden et retsgrundlag.

De nævnte uddannelsesinstitutioners aktiviteter er bl.a. følgende:

-Europakollegiet: postgraduat undervisning i juridiske, økonomiske, politiske, samfundsvidenskabelige og humanistiske emner set ud fra deres europæiske dimension.

-Det Europæiske Universitetsinstitut i Firenze: bidrag til udviklingen af Europas kulturelle og videnskabelige arv via videregående uddannelse og forskning.

-Det Europæiske Institut for Offentlig Forvaltning i Maastricht: uddannelse af nationale embedsmænd og EU-embedsmænd, med henblik på at de kan påtage sig deres opgaver vedrørende europæisk integration.

-Det Europæiske Retsakademi i Trier: videreuddannelse på universitetsniveau for personer, der erhvervsmæssigt eller som brugere beskæftiger sig med europæisk ret.

-European Inter-University Centre for Human Rights and Democratisation: Europæisk mastergrad i menneskerettigheder og demokratisering, ph.d.-program og andre uddannelses- og forskningsaktiviteter vedrørende fremme af menneskerettigheder og demokratisering.

-Europæisk Agentur for Udvikling af Specialundervisning: forbedring af specialundervisningen og etablering af et bredt og vedvarende europæisk samarbejde om specialundervisning.

-Det Internationale Center for Europæisk Uddannelse: undersøgelser, uddannelse og forskning vedrørende ét Europa og én verden, føderalisme, regionalisme og strukturforandringerne i vore dages samfund ud fra en global, føderalistisk indfaldsvinkel til fremtidsforskningen.

Der bør ligeledes kunne ydes driftstilskud til europæiske foreninger, der arbejder aktivt på uddannelsesområdet, og som arbejder for virkeliggørelsen af et mål af generel europæisk interesse og er repræsentative på europæisk plan.

Foranstaltninger vedrørende oplysning om og studier i europæisk integration, der bl.a. støttes via Jean Monnet-aktionen og konto A-3022, omfatter bl.a.:

-undervisning i europæisk integration på universiteterne

-etablering af og støtte til nationale foreninger af professorer, der er specialiserede i europæisk integration

-fremme af idéarbejde og debat om den europæiske integrationsproces

-fremme af forskning på universitetsniveau af EU's prioriterede emner, f.eks. Europas fremtid og dialogen mellem folkene og kulturerne, herunder forskning gennemført af unge forskere.

Støtten til uddannelse i europæisk ret henvender sig til organisationer, der beskæftiger sig med retligt samarbejde, og tager sigte på uddannelse i europæisk ret af bl.a. dommere i deltagerlandene.

Formål

Vedtagelsen af Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [1] og beslutningen om at udarbejde Kommissionens budgetstruktur efter ABB-metoden (Activity Based Budgeting) indebærer, at der udarbejdes basisretsakter for en række tilskud, der tidligere blev finansieret på grundlag af bevillinger i budgettets del A (administrative bevillinger) under sektionen om Kommissionen (sektion III).

[1] EFT L 248 af 16.9.2002, s. 1.

I den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren [2] er der desuden netop regler om, hvor længe man kan anvende forberedende foranstaltninger uden retsgrundlag.

[2] EFT C 172 af 18.6.1999, s. 1.

Målet med denne afgørelse er derfor at fastsætte en basisretsakt om ydelse af tilskud til fremme af organer, der er aktive på europæisk plan på uddannelsesområdet, og støtte til enkeltforanstaltninger på uddannelsesområdet, for en periode på fem år (2004-2008).

Kommissionen har offentligt givet tilsagn om, at tilskud, der hidtil har været finansieret over del A, skal have et retsgrundlag, nemlig i en erklæring, der blev afgivet i forbindelse med godkendelsen af den nye finansforordning. I erklæringen hedder det, at "Europa-Parlamentet og Rådet noterer sig, at Kommissionen agter at forelægge et forslag til rammeforordning, hvori de samlede kriterier for udvælgelse og ydelse af driftstilskud til de organer, som er omhandlet i artikel 108, stk. 1, litra b), kan fastsættes".

Retsgrundlag

Forslaget har hjemmel i EF-traktatens artikel 149 og 150. Den procedure, der skal anvendes, er den, der er fastsat i traktatens artikel 251: Afgørelsen skal vedtages ved den fælles beslutningsprocedure af Europa-Parlamentet og Rådet efter forslag fra Kommissionen.

Budgetmæssige konsekvenser

Da forslaget i alt væsentligt beror på, at der teknisk set er behov for et retsgrundlag for støtte, som hidtil har manglet et sådant retsgrundlag, er de beløb, det vedrører, stort set baseret på de beløb, der ydes over EU-budgettet for 2003.

Det foreslåede beløb udgør i alt 129,620 mio. EUR.

Gennemgang af artiklerne

I artikel 1 fremlægges formålet med programmet, nemlig støtte til organer, der er aktive på europæisk plan, og til enkeltforanstaltninger på uddannelsesområdet.

I artikel 2 fastsættes betingelserne for deltagelse i programmet, og der henvises til bilaget, hvor der gøres nærmere rede for de tre emneområder, programmet består af: :

-driftstilskud til organisationer, der nævnes i afgørelsen

-driftstilskud til andre organisationer, der arbejder for virkeliggørelsen af et mål af generel europæisk interesse

-tilskud til gennemførelsen af de øvrige interventioner, der er nævnt ovenfor (støtte til aktiviteter inden for videregående uddannelse vedrørende europæisk integration; støtte til foranstaltninger til opfølgning af uddannelsessystemernes konkrete fremtidige mål; støtte til uddannelse i europæisk ret).

Med de tilskudsmodtagere, der angives i punkt 2.2.1 i bilaget til afgørelsen, fraviges kravet om, at modtageren skal have været etableret i mindst to år.

Ifølge artikel 3 omfatter programmet geografisk set EU-landene og evt., for bestemte foranstaltninger, kandidatlandene og EFTA/EØS-landene.

I artikel 4 henvises til bilagets bestemmelser om udvælgelse af tilskudsmodtagere under programmet. Det fastsættes, at driftstilskuddene til andre organisationer end de organer, der nævnes i afgørelsen, og alle tilskud til foranstaltninger ydes på grundlag af årlige indkaldelser af forslag.

I artikel 5 henvises til bilagets bestemmelser om betingelserne for ydelse af tilskud.

I artikel 6 fastsættes programmets finansieringsrammer til 129,620 mio. EUR for perioden 2004-2008.

Bestemmelserne om midtvejs- og slutevaluering af programmet og om forlængelse af det findes i artikel 7.

2003/0114 (COD)

Forslag til EUROPA-PARLAMENTETS OG RÅDETS AFGØRELSE om et EF-handlingsprogram til fremme af organer, der er aktive på europæisk plan på uddannelsesområdet, og støtte til enkeltforanstaltninger på uddannelsesområdet

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 149, stk. 4, og artikel 150, stk. 4,

under henvisning til forslag fra Kommissionen [3],

[3] EFT C [...] af [...], s. [...].

under henvisning til udtalelse fra Det Europæiske Økonomiske og Sociale Udvalg [4],

[4] EFT C [...] af [...], s. [...].

under henvisning til udtalelse fra Regionsudvalget [5],

[5] EFT C [...] af [...], s. [...].

efter proceduren i traktatens artikel 251 [6], og

[6] EFT C [...] af [...], s. [...].

ud fra følgende betragtninger:

(1) I henhold til traktaten skal Fællesskabet bidrage til udviklingen af et højt uddannelsesniveau ved at støtte og supplere medlemsstaternes indsats, iværksætte en erhvervsuddannelsespolitik, der støtter og supplerer medlemsstaternes aktioner, og fremme samarbejdet med tredjelande.

(2) I Laeken-erklæringen, der er knyttet som bilag til Det Europæiske Råds konklusioner fra den 14.-15. december 2001, hedder det, at en af de grundlæggende udfordringer, Den Europæiske Union skal finde et svar på, er, hvordan borgerne kan bringes nærmere på det europæiske projekt og de europæiske institutioner.

(3) I det detaljerede arbejdsprogram om opfølgning af uddannelsessystemernes mål i Europa [7], som Rådet vedtog den 14. juni 2002, er der fastlagt et handlingsprogram, der forudsætter støtte på EF-plan.

[7] EFT C 142 af 14.6.2002, s. 1.

(4) Ifølge erklæringen fra Den Europæiske Union i anledning af halvtredsåret for verdenserklæringen om menneskerettigheder, som blev offentliggjort i Wien den 10. december 1998, bør EU videreudvikle "samarbejdet på menneskerettighedsområdet, f.eks. gennem uddannelses- og erhvervsuddannelsesaktiviteter i samarbejde med andre relevante organisationer, og ved at sikre, at programmet for mastergraden i menneskerettigheder, der er udformet af femten europæiske universiteter, videreføres".

(5) I konklusionerne fra Det Europæiske Råds møde i Köln den 4. juni 1999 hed det, at der skulle lægges mere vægt på spørgsmålet om budgetsikkerhed med henblik på at gøre det europæiske master-program for menneskerettigheder og demokratisering mere bæredygtigt og vedvarende.

(6) Budgetposterne A-3010, A-3011, A-3012, A-3013, A-3014, A-3017, A-3022, A-3027, A-3044, B3-1000 og B3-304 i De Europæiske Fællesskabers almindelige budget for 2003 og for de foregående budgetår har fungeret effektivt på uddannelsesområdet.

(7) Europakollegiet, der forestår postgraduat undervisning i juridiske, økonomiske, politiske, samfundsvidenskabelige og humanistiske emner set ud fra deres europæiske dimension, Det Europæiske Universitetsinstitut i Firenze, der bidrager til udviklingen af Europas kulturelle og videnskabelige arv via videregående uddannelse og forskning, Det Europæiske Institut for Offentlig Forvaltning i Maastricht, der uddanner nationale embedsmænd og EU-embedsmænd i europæisk integration, Det Europæiske Retsakademi, der giver videreuddannelse på universitetsniveau for personer, der erhvervsmæssigt eller som brugere beskæftiger sig med europæisk ret, European Inter-University Centre for Human Rights and Democratisation, der tilbyder europæisk mastergrad i menneskerettigheder og demokratisering, ph.d.-program og andre uddannelses- og forskningsaktiviteter vedrørende fremme af menneskerettigheder og demokratisering, Europæisk Agentur for Udvikling af Specialundervisning, der arbejder for forbedring af specialundervisningen og etablering af et vedvarende europæisk samarbejde om specialundervisning samt Det Internationale Center for Europæisk Uddannelse, der forestår undersøgelser, uddannelse og forskning vedrørende ét Europa og én verden, føderalisme, regionalisme og strukturforandringerne i vore dages samfund er alle organer, der arbejder for virkeliggørelsen af et mål af generel europæisk interesse.

(8) Der er et øget behov for at uddanne dommere i deltagerlandene i anvendelsen af EU-retten, og for at Fællesskabet yder støtte til denne uddannelse, bl.a. efter vedtagelsen af Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 [8], som giver de nationale domstole øgede beføjelser til at anvende disse traktatbestemmelser.

[8] EFT L 1 af 4.1.2003, s. 1.

(9) I henhold til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [9], i det følgende benævnt finansforordningen, skal disse eksisterende støtteforanstaltninger have et retsgrundlag.

[9] EFT L 248 af 16.9.2002, s. 1.

(10) Europa-Parlamentet, Rådet og Kommissionen har i forbindelse med vedtagelsen af finansforordningen [10] forpligtet sig til sørge for, at retsgrundlaget kan træde i kraft fra regnskabsåret 2004.

[10] Erklæring ad artikel 108 af 13.6.2002 i forbindelse med vedtagelsen af finansforordningen.

(11) Det er nødvendigt at sikre en passende stabilitet og kontinuitet i bevillingerne i henhold til den nye finansforordning til institutioner, som Fællesskabet har ydet støtte til gennem en årrække.

(12) Geografisk set bør dette program omfatte medlemsstaterne, og eventuelt, for bestemte foranstaltninger, kandidatlandene og EFTA-/EØS-landene.

(13) Eventuel finansiering, der ikke hidrører fra Fællesskabet, men fra statsmidler, skal være i overensstemmelse med traktatens artikel 87 og 88.

(14) I denne afgørelse fastlægges der for programmets samlede varighed en finansieringsramme, der udgør det primære referencegrundlag for budgetmyndigheden som omhandlet i punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren [11].

[11] EFT C 172 af 18.6.1999, s. 1.

(15) Støtten i henhold til denne afgørelse bør ydes under nøje overholdelse af nærhedsprincippet og proportionalitetsprincippet -

TRUFFET FØLGENDE AFGØRELSE:

Artikel 1 - AProgrammets formålP

1. Ved denne afgørelse fastlægges et EF-handlingsprogram på uddannelsesområdet for støtte til organer og disses aktiviteter, der har til formål at gøre kendskabet til det europæiske samarbejde bredere og mere indgående eller at bidrage til gennemførelsen af fælles uddannelsespolitiske mål i og uden for Fællesskabet.

2. Programmet har generelt til formål at støtte aktiviteter på uddannelsesområdet.

Aktiviteterne under dette program

a) fremgår af et løbende arbejdsprogram fra et organ, der arbejder for virkeliggørelsen af et mål på uddannelsesområdet af generel europæisk interesse eller et mål, der indgår i Den Europæiske Unions politik på uddannelsesområdet, eller

b) er en enkeltforanstaltning til fremme af EU's indsats uddannelsesområdet, oplysning om europæisk integration og om EU's mål i forbindelse med de internationale forbindelser eller som bistand til EU-indsatsen og videreformidling af indsatsen på nationalt plan.

Aktiviteterne skal bl.a. bidrage til eller kunne bidrage til udviklingen og gennemførelsen på fællesskabsplan af politikken og samarbejdsforanstaltningerne på uddannelsesområdet.

3. Dette program gennemføres i perioden 1. januar 2004 - 31. december 2008.

Artikel 2 - AAdgang til programmetA

Et organ skal, for at være berettiget til tilskud, overholde bestemmelserne i bilaget og opfylde følgende kriterier:

a) Det skal være en uafhængig juridisk person, der arbejder uden fortjeneste for øje, som primært er aktiv på uddannelsesområdet, og hvis formål er rettet mod offentlighedens interesse.

b) Det skal have eksisteret retsgyldigt i mere end to år og have fået sit årsregnskab for de to foregående år godkendt af en autoriseret revisor.

c) Dets aktiviteter skal bl.a. være i overensstemmelse med grundprincipperne i EF-indsatsen på uddannelsesområdet og ligge inden for de prioriterede områder, der opstilles i bilaget.

Under ekstraordinære omstændigheder kan Kommissionen tillade, at kravene i litra b) fraviges, forudsat at det ikke skader beskyttelsen af Fællesskabets finansielle interesser.

Artikel 3 - ADeltagelse i programmetD

I foranstaltningerne under dette program kan deltage EØS-/EFTA-landene og kandidatlandene i overensstemmelse med de relevante bestemmelser i de instrumenter, der er gældende for forbindelserne mellem Det Europæiske Fællesskab og de pågældende lande.

Artikel 4 - [Udvælgelse af modtagere]

Ved ydelse af et driftstilskud i henhold til det løbende arbejdsprogram fra et organ, der arbejder for virkeliggørelsen af et mål på uddannelsesområdet af generel europæisk interesse eller et mål, der indgår i Den Europæiske Unions politik på uddannelsesområdet, skal de samlede kriterier, der er anført i bilaget, overholdes.

Ved ydelse af et tilskud til en foranstaltning inden for rammerne af programmet skal de samlede kriterier, der er anført i bilaget, overholdes. Foranstaltningerne udvælges på grundlag af en indkaldelse af forslag.

Artikel 5 - [Ydelse af tilskuddet]

Tilskud, der ydes under programmet forskellige aktioner, skal være i overensstemmelse med bestemmelserne i den relevante del af bilaget.

Artikel 6 - [Finansielle bestemmelser]

1. Den finansielle ramme for gennemførelsen af programmet udgør 129,620 mio. EUR for perioden omhandlet i artikel 1, stk. 3.

2. De årlige bevillinger godkendes af budgetmyndigheden inden for rammerne af de finansielle overslag.

Artikel 7 - [Opfølgning og evaluering]

1. Senest den 31. december 2007 forelægger Kommissionen Europa-Parlamentet og Rådet en rapport om gennemførelsen af dette program og fremsætter eventuelt forslag til ændringer med henblik på at videreføre eller indstille programmet.

Denne rapport skal bl.a. bygge på en ekstern evalueringsrapport, der skal foreligge senest ved udgangen af 2006, og som mindst undersøger, om programmet har været relevant og overordnet set sammenhængende, hvor effektivt det er gennemført (forberedelse, udvælgelse og gennemførelsen af foranstaltningerne), og hvor effektive de forskellige foranstaltninger har været hver for sig og tilsammen (ud fra i hvor høj grad målene i artikel 1 og i bilaget er nået).

2. Europa-Parlamentet og Rådet afgør i overensstemmelse med traktaten, om programmet skal videreføres efter den 1. januar 2009. Inden Kommissionen fremsætter forslag herom, får den foretaget en ajourføring af den eksterne evaluering af programmet, og den tager hensyn til resultaterne af denne evaluering i forslaget.

Kommissionen forelægger senest den 31. december 2009 Europa-Parlamentet og Rådet en rapport om gennemførelsen af dette program. I rapporten beskrives bl.a. resultaterne af den eksterne evaluering og de resultater, som modtagerne har opnået, navnlig med hensyn til effektiviteten (enkeltvis og tilsammen) af de foranstaltninger, støttemodtagerne har gennemført, for så vidt angår gennemførelsen af de mål, der er fastsat i artikel 1 og i bilaget.

Artikel 8 - [Ikrafttrædelse]

Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den U....

På Europa-Parlamentets vegne På Rådets vegne

Formand Formand

[...] [...]

BILAG

1. INDLEDNING

Målene i artikel 1 skal gennemføres via de emneområder, der er beskrevet i dette bilag.

Bilaget omfatter 2 hovedtyper af emneområder:

Den første type, emneområde 1 og 2, har til formål at støtte specifikke institutioner eller foreninger, der er aktive på europæisk plan på uddannelsesområdet.

Den anden type, emneområde 3, har til formål at støtte specifikke aktiviteter eller projekter, der fokuserer på europæisk integration (emneområde 3A), eller støtte EU's uddannelsespolitiske indsats uden for EF-programmerne på området (emneområde 3B) eller fremme uddannelse i EU-ret, navnlig for dommere i deltagerlandene (emneområde 3C).

2. GENNEMFØRELSE AF DE AKTIVITETER, DER YDES TILSKUD TIL

De aktiviteter, som gennemføres af de organer, der kan ydes EF-tilskud til i henhold til programmet, henhører under en af følgende emneområder:

Emneområde 1: Støtte til specifikke institutioner, der er aktive på uddannelsesområdet

Der kan under dette emneområde ydes tilskud til visse drifts- og administrationsudgifter hos følgende institutioner, der arbejder for virkeliggørelsen af et mål af generel europæisk interesse på følgende områder:

-Europakollegiet (campus i Brugge og i Natolin) vedrørende postgraduat undervisning i juridiske, økonomiske, politiske, samfundsvidenskabelige og humanistiske emner set ud fra deres europæiske dimension

-Det Europæiske Universitetsinstitut i Firenze vedrørende dets bidrag til udviklingen af Europas kulturelle og videnskabelige arv via videregående uddannelse og forskning

- Det Europæiske Institut for Offentlig Forvaltning i Maastricht vedrørende uddannelse af nationale embedsmænd og EU-embedsmænd, med henblik på at de kan påtage sig deres opgaver vedrørende europæisk integration

-Det Europæiske Retsakademi i Trier vedrørende videreuddannelse på universitetsniveau for personer, der erhvervsmæssigt eller som brugere beskæftiger sig med europæisk ret

-European Inter-University Centre for Human Rights and Democratisation vedrørende videreførelsen af europæisk mastergrad i menneskerettigheder og demokratisering, ph.d.-program og andre uddannelses- og forskningsaktiviteter vedrørende fremme af menneskerettigheder og demokratisering

- Europæisk Agentur for Udvikling af Specialundervisning vedrørende forbedring af specialundervisningen og etablering af et bredt og vedvarende europæisk samarbejde om specialundervisning

- Det Internationale Center for Europæisk Uddannelse vedrørende undersøgelser, uddannelse og forskning vedrørende ét Europa og én verden, føderalisme, regionalisme og strukturforandringerne i vore dages samfund ud fra en global, føderalistisk indfaldsvinkel til fremtidsforskningen.

Kommissionen kan yde tilskud til de anførte institutioner, når den har modtaget et passende arbejdsprogram og budget. Der kan ydes et årligt tilskud eller tilskud, der kan forlænges, i henhold til en rammeaftale om partnerskab med Kommissionen.

Tilskud, der ydes under dette emneområde, er ikke omfattet af nedtrapningsprincippet, jf. artikel 113, stk. 2, i finansforordningen vedrørende De Europæiske Fællesskabers almindelige budget.

Aktiviteterne under de institutioner, der ydes tilskud til i henhold til dette emneområde, kan foregå i eller uden for EU.

De midler, der afsættes til emneområde 1, udgør højst 65 % og mindst 58 % af programmets samlede budget.

Emneområde 2: Støtte til europæiske foreninger, der er aktive på uddannelsesområdet

Der kan under dette emneområde ydes tilskud til visse drifts- og administrationsudgifter hos europæiske foreninger, der er aktive på uddannelsesområdet, og som opfylder følgende minimumskrav:

-De skal være etableret som organer, der arbejder for virkeliggørelsen af et mål af generel europæisk interesse, jf. artikel 162 i gennemførelsesbestemmelserne.

-De skal arbejdet på uddannelsesområdet på europæisk plan og have klare og veldefinerede mål, der er nedfældet i deres vedtægter.

-De skal have medlemmer i mindst 12 EU-medlemsstater.

-De skal bestå af foreninger på nationalt, regionalt eller lokalt plan.

-De skal have hjemsted og have retlig status i en af EU-medlemsstaterne.

-Hovedparten af deres virksomhed skal foregå i EU-medlemsstaterne, i EØS-landene og/eller i kandidatlandene.

Under dette emneområde ydes der tilskud efter en udvælgelse af forslag, der indgives efter en eller flere offentliggjorte indkaldelser af forslag. EF-tilskuddet må højst udgøre 75 % af de tilskudsberettigede udgifter som opstillet i et godkendt arbejdsprogram for foreningen. Der kan ydes et årligt tilskud eller tilskud, der kan forlænges, i henhold til en rammeaftale om partnerskab med Kommissionen.

Tilskud, der ydes under dette emneområde, er ikke omfattet af nedtrapningsprincippet, jf. artikel 113, stk. 2, i finansforordningen vedrørende De Europæiske Fællesskabers almindelige budget.

De midler, der afsættes til emneområde 2, udgør højst 4 % af programmets samlede budget.

Emneområde 3A: Støtte til aktiviteter inden for videregående uddannelse vedrørende europæisk integration, inkl. Jean Monnet-professorater

Under dette emneområde ydes der støtte til aktiviteter til fremme af EU's indsats vedrørende videregående uddannelse, større kendskab i de berørte kredse til europæisk integration og til EU's mål i forbindelse med de internationale forbindelser eller bistand til EU-indsats og videreformidling af indsatsen på nationalt plan.

Aktiviteter, der ydes tilskud til i henhold til dette emneområde, kan foregå i lande i eller uden for EU.

I henhold til artikel 2 omfattes bl.a. følgende:

-undervisning i europæisk integration på universiteterne

-etablering af og støtte til nationale foreninger af professorer, der er specialiserede i europæisk integration

-fremme af idéarbejde og debat om den europæiske integrationsproces

-fremme af forskning på universitetsniveau af EU's prioriterede emner, f.eks. Europas fremtid og dialogen mellem folkene og kulturerne, herunder forskning gennemført af unge forskere.

Under dette emneområde ydes der tilskud efter en udvælgelse af forslag, der indgives efter en eller flere offentliggjorte indkaldelser af forslag. EF-tilskuddet må højst udgøre 75 % af de tilskudsberettigede udgifter for de aktiviteter, der udvælges til at modtage tilskud under dette emneområde.

De midler, der afsættes til emneområde 3A, udgør højst 24 % og mindst 20 % af programmets samlede budget.

Emneområde 3B: Støtte til opfølgningsarbejdet vedrørende de europæiske uddannelsessystemers konkrete fremtidige mål

Emneområde 3B omfatter foranstaltninger vedrørende støtte, iværksættelse, oplysning og fremme i forbindelse med opfølgningen af de tre mål for 2010 for uddannelsessystemerne i Europa, som Det Europæiske Råd har vedtaget [12]:

[12] Detaljeret arbejdsprogram for opfølgning af uddannelsessystemernes mål i Europa (EFT C 142 af 14.6.2002, s. 1).

-forbedre kvaliteten og effektiviteten af uddannelsessystemerne i EU

-lette adgangen for alle til uddannelse og erhvervsuddannelse

-gøre uddannelsessystemerne mere åbne over for resten af verden

samt de 13 tilknyttede delmål. Foranstaltningerne kan omfatte fremadrettede strategier, der dækker tidsrummet indtil 2010, og de kan omfatte såvel internt europæiske aspekter som aspekter vedrørende Europas stilling i verden.

De typer aktiviteter, der kan ydes tilskud til under dette emneområde, består af gennemførelsen af den åbne koordineringsmetode på uddannelsesområdet, bl.a. via peer review, udveksling af god praksis, udveksling af oplysninger samt opstilling af indikatorer og benchmarks.

Det drejer sig navnlig om:

-støtte til undersøgelser og forskning i forbindelse med gennemførelsen af konkrete fremtidige mål

-ekspertmøder, seminarer, konferencer, studiebesøg, der er med til at gennemføre det detaljerede arbejdsprogram vedrørende målene

-forberedelse og gennemførelse af oplysningsarbejde, herunder udgivelsesvirksomhed, over for de kredse, der beskæftiger sig med uddannelse, f.eks. foranstaltninger, der har til formål at sikre, at EU's indsats på uddannelsesområdet fremmes, og at forbedre kvaliteten af, adgangen for alle til og åbenheden i de europæiske uddannelsessystemer

-diverse aktiviteter, der støtter EU's indsats ved at inddrage aktører fra civilsamfundet, der arbejder på nationalt eller europæisk plan på uddannelsesområdet.

Dette emneområde gennemføres via tilskud efter en udvælgelse af forslag, der indgives efter en eller flere indkaldelser af forslag.

Der kan ydes tilskud til institutioner med hjemsted i en af EU-medlemsstaterne, i EØS-landene og/eller i kandidatlandene. For aktiviteter i forbindelse med det tredje mål (gøre uddannelsessystemerne mere åbne over for resten af verden) kan der ekstraordinært ydes tilskud til institutioner i andre tredjelande.

EF-tilskuddet må normalt højst udgøre 75 % af de tilskudsberettigede udgifter for de udvalgte aktiviteter.

De midler, der afsættes til emneområde 3B, udgør højst 11 % og mindst 7 % af programmets samlede budget.

Emneområde 3C: Støtte til uddannelse af dommere i deltagerlandene i EU-ret og til organisationer, der beskæftiger sig med retligt samarbejde

Under dette emneområde kan der ydes tilskud til organisationer, der beskæftiger sig med retligt samarbejde, og til foranstaltninger, der skal fremme uddannelse i EU-ret, navnlig for dommere i deltagerlandene.

Der kan under dette emneområde ydes tilskud til aktiviteter i en af EU-medlemsstaterne, i EØS-landene og/eller i kandidatlandene.

Under dette emneområde ydes der tilskud efter en udvælgelse af forslag, der indgives efter en eller flere offentliggjorte indkaldelser af forslag. EF-tilskuddet må normalt højst udgøre 75 % af de tilskudsberettigede udgifter til aktiviteten som opstillet i et godkendt arbejdsprogram.

De midler, der afsættes til emneområde 3C, udgør højst 4 % af programmets samlede budget.

3. KARAKTERISTIKA FOR EVALUERINGEN AF TILSKUDSANSØGNINGERNE

Ansøgningerne om tilskud, som indgives efter en indkaldelse af forslag, evalueres under hensyn til følgende kriterier:

-relevans i forhold til programmets mål og til det pågældende emneområdes mål

-relevans i forhold til prioriterede områder eller andre kriterier, der fremgår af indkaldelsen af forslag

-forslagets kvalitet

-forslagets forventede betydning for uddannelse på europæisk plan.

4. TILSKUDSBERETTIGEDE UDGIFTER

Når Kommissionen bestemmer størrelsen af et tilskud under et af programmets emneområder, kan den anvende faste tilskudsbeløb baseret på offentliggjorte tariffer over enhedspriser.

5. PROGRAMMETS FORVALTNING

Kommissionen kan på grundlag af en omkostnings-/effektivitetsanalyse beslutte at overdrage alle eller nogle forvaltningsopgaver i forbindelse med programmet til et gennemførelsesorgan, jf. artikel 55 i finansforordningen vedrørende De Europæiske Fællesskabers almindelige budget. Den kan også på grundlag af kontrakter om punktuelle tjenesteydelser benytte eksperter og enhver anden faglig og administrativ bistand, der ikke medfører udøvelse af offentlig myndighed. Den kan yderligere finansiere undersøgelser og tilrettelægge ekspertmøder, der letter iværksættelsen af programmet, og gennemføre foranstaltninger med henblik på oplysnings-, publikations- og formidlingsvirksomhed, der har direkte forbindelse med gennemførelsen af programmet.

6. KONTROL OG REVISION

6.1 Modtageren af et driftstilskud stiller al dokumentation for udgifter, der er afholdt i løbet af det år, hvor tilskuddet blev ydet, til rådighed for Kommissionen, herunder især kontrollerede regnskaber, i fem år fra den sidste udbetaling. Tilskudsmodtageren sørger for, at dokumentation, der eventuelt befinder sig hos partnere eller medlemmer, overdrages Kommissionen.

6.2 Kommissionen kan enten direkte ved hjælp af en af sine medarbejdere eller via et andet kvalificeret eksternt organ efter eget valg foretage en kontrol af anvendelsen af tilskuddet. Disse kontroller kan foretages i hele aftalens løbetid og i en periode på fem år fra dagen for betalingen af tilskuddets saldo. Resultaterne af disse kontroller kan føre til, at Kommissionen træffer beslutning om tilbagekrævning.

6.3 Kommissionens personale og eksterne personer, der har fået mandat fra Kommissionen, skal i det omfang, det er nødvendigt til udførelse af disse kontroller, have adgang bl.a. til modtagerens kontorlokaler, og til alle nødvendige oplysninger, herunder i elektronisk form.

6.4 Revisionsretten og Det Europæiske Kontor for Bekæmpelse af Svig (OLAF) har samme rettigheder som Kommissionen, bl.a. ret til adgang.

6.5 For at beskytte Fællesskabets finansielle interesser mod svig og andre uregelmæssigheder, bemyndiges Kommissionen til i overensstemmelse med Rådets forordning (EURATOM, EF) nr. 2185/96 [13] at foretage kontrol og undersøgelser på stedet i forbindelse med det her omhandlede program. Undersøgelserne gennemføres eventuelt af Det Europæiske Kontor for Bekæmpelse af Svig (OLAF) i overensstemmelse med Europa-Parlamentets og Rådets forordning (EF) nr. 1073/1999 [14].

[13] EFT L 292 af 15.11.1996, s. 2.

[14] EFT L 136 af 31.5.1999, s. 1.

FINANSIERINGSOVERSIGT

Politikområder: 1. Uddannelse og kultur, 2. Konkurrence, 3. Eksterne forbindelser

Aktiviteter: 1. Uddannelse, 2. Fusionskontrol, antitrust, liberalisering af markedet og bekæmpelse af karteller, 3. Menneskerettigheder og demokratisering

Titel:

EF-handlingsprogram til fremme af organer, der er aktive på europæisk plan på uddannelsesområdet, og støtte til enkeltforanstaltninger på uddannelsesområdet

1. BUDGETPOST (nummer og betegnelse)

15.02.01.02 (ex-A-3010) Europakollegiet

15.02.01.03 (ex-A-3011) Det Europæiske Universitetsinstitut i Firenze

15.02.01.04 (ex-A-3012) Det Europæiske Retsakademi i Trier

15.02.01.05 (ex-A-3013) Det Europæiske Institut for Offentlig Forvaltning i Maastricht

15.02.01.06 (ex-A-3022) Studie- og forskningscenter

15.02.01.07 (ex-A-3027) Det Internationale Center for Europæisk Uddannelse

15.02.01.08 (ex-A-3044) Europæisk Agentur for Udvikling af Specialundervisning

Alle disse konti hører under aktivitetsområdet "uddannelse" og er opført under udgiftsområde 5 i de finansielle overslag frem til 2006.

19.04.01 (ex-A-3014) Det Fælleseuropæiske Universitetscenter for Menneskerettigheder og Demokratisering. Denne konto hører under aktivitetsområdet "menneskerettigheder og demokratisering" og er opført under udgiftsområde 5 i de finansielle overslag frem til 2006.

15.02.01.01 (ex-B3-304) Europæisk integration på universiteterne

15.02.02.01 (ex-B3-1000) Styrkelse af fællesskabsaktioner på uddannelsesområdet

15.01.04.11 (ex-B3-304A) Europæisk integration på universiteterne - udgifter til den administrative forvaltning

15.01.04.01 (ex-B3-1000A) Styrkelse af fællesskabsaktioner på uddannelsesområdet - udgifter til den administrative forvaltning

Alle disse konti hører under aktivitetsområdet "uddannelse" og er opført under udgiftsområde 3 i de finansielle overslag frem til 2006.

03.03.01 (ex-A-3017) Ledsageforanstaltninger til reformen af aktiviteter vedrørende fusioner, karteller og liberalisering af markedet. Denne konto hører under aktivitetsområdet "fusionskontrol, antitrust, liberalisering af markedet og bekæmpelse af karteller" og er opført under udgiftsområde 3 i de finansielle overslag frem til 2006.

2. SAMLEDE TAL

2.1 Samlet rammebevilling (del B): 129,620 mio. EUR som forpligtelsesbevilling

2.2 Gennemførelsesperiode:

2004-2008

2.3 Samlet flerårigt skøn over udgifterne:

a) Forfaldsplan for forpligtelses- og betalingsbevillinger (finansieringstilskud)

(jf. punkt 6.1.1)

Mio. EUR (3 decimaler)

>TABELPOSITION>

Mio. EUR (3 decimaler)

>TABELPOSITION>

b) Teknisk og administrativ bistand og støtteudgifter (jf. punkt 6.1.2)

Udgifts område 3

>TABELPOSITION>

Udgifts område 5

>TABELPOSITION>

Udgifts område 3

>TABELPOSITION>

c) Personale- og andre driftsudgifters samlede budgetvirkninger (jf. punkt 7.2 og 7.3)

>TABELPOSITION>

>TABELPOSITION>

2.4 Forenelighed med den finansielle programmering og de finansielle overslag

|X| Forslaget er foreneligt med den gældende finansielle programmering

| | Forslaget kræver omprogrammering af de relevante poster i de finansielle overslag

| | Omprogrammeringen kan betyde, at bestemmelserne i den interinstitutionelle aftale må tages i brug.

2.5 Virkninger for budgettets indtægtsside

|X| Ingen (vedrører tekniske aspekter ved en foranstaltnings gennemførelse)

| | Virkningerne er følgende:

3. BUDGETSPECIFIKATIONER

>TABELPOSITION>

NB: I denne form er foranstaltningen ny, men den ligger i forlængelse af EF-støtte, der i en anden form har eksisteret i flere år, og den har især til formål at give interventionerne et retsgrundlag. Det er de hidtidige budgetposter A-3010, A-3011, A-3012, A-3013, A-3014, A-3017, A-3022, A-3027, A-3044, B3-1000 og B3-304, der er berørt.

4. RETSGRUNDLAG

Forslag til Rådets og Europa-Parlamentets afgørelse vedtaget af Kommissionen den ....

5. BESKRIVELSE OG BEGRUNDELSE

5.1 Behov for EU-foranstaltninger

5.1.1 Mål

I henhold til EF-traktaten skal Fællesskabet bidrage til udviklingen af et højt uddannelsesniveau ved at støtte og supplere medlemsstaternes indsats, med fuld respekt for medlemsstaternes ansvar for undervisningsindholdet og opbygningen af uddannelsessystemerne samt deres kulturelle og sproglige mangfoldighed. Det skal iværksætte en erhvervsuddannelsespolitik, der støtter og supplerer medlemsstaternes aktioner, med fuld respekt for, at ansvaret for undervisningsindholdet og tilrettelæggelsen af erhvervsuddannelserne ligger hos medlemsstaterne, og det skal desuden fremme samarbejdet med tredjelande. I det detaljerede arbejdsprogram om opfølgning af uddannelsessystemernes mål i Europa, som Rådet vedtog den 14. juni 2002, er der fastlagt et handlingsprogram, der forudsætter støtte på EF-plan. I Laeken-erklæringen, der er knyttet som bilag til Det Europæiske Råds konklusioner fra den 14.-15. december 2001, hedder det endvidere, at en af de grundlæggende udfordringer, Den Europæiske Union skal finde et svar på, er, hvordan borgerne kan bringes nærmere på det europæiske projekt og de europæiske institutioner. Det synes i den forbindelse nødvendigt, at en foranstaltning til fremme af det europæiske samarbejde i de berørte kredse supplerer de interventioner, der kan finansieres til via EF-programmerne på uddannelsesområdet, Socrates og Leonardo da Vinci.

Via budgetposter i budgettets del A ydes der i forvejen støtte til organer af europæisk interesse, der er aktive på uddannelsesområdet. Støtten er blevet ydet uden et retsgrundlag via budgetposter, der er opført under Kommissionens driftsudgifter til administration. Fra 2004 indføres der en kontoplan, der følger ABB-principperne, og denne støtte skal derfor have et korrekt retsgrundlag, således som Europa-Parlamentet, Rådet og Kommissionen er blevet enige om i forbindelse med vedtagelsen af den nye finansforordning.

Ligeledes har der i de seneste år via EF-budgettets konto B3-1000 (forberedende foranstaltninger på uddannelsesområdet) kunnet ydes støtte til opfølgningsarbejdet vedrørende uddannelsessystemernes konkrete fremtidige mål, og via artikel B3-304 har der kunnet ydes støtte til foranstaltningerne under Jean Monnet-aktionen. Der har ikke været noget retsgrundlag for disse to foranstaltninger.

Dette forslag, der har baggrund i nogle tekniske betragtninger, har således til formål at give et solidt retsgrundlag for tilskud, der hidtil har været ydet uden retsgrundlag

-driftstilskud til en række organer, der er aktive på uddannelsesområdet

-tilskud til foranstaltninger på uddannelsesområdet.

5.1.2 Dispositioner, der er truffet på grundlag af forhåndsevalueringen

Forslaget beror især på, at der teknisk set er behov for et solidt retsgrundlag for de driftstilskud, der traditionelt er blevet ydet på dette område over budgettet del A, idet man på den måde imødekommer de tre institutioners fælles erklæring, der blev afgivet i forbindelse med vedtagelsen af den nye finansforordning.

5.2 Indsatsområder og nærmere bestemmelser for støtten

Forslaget tager sigte på to typer støtte: tilskud, der skal være med til at finansiere driftsudgifterne for en række organer, der er aktive på uddannelsesområdet, og tilskud, der skal støtte foranstaltninger, som bidrager til, at EU's mål på uddannelsesområdet nås.

Driftstilskuddene vedrører en række uddannelsesorganer (Europakollegiet i Brugge og dets antenne i Natolin, Polen, som fra medio 2004 ikke længere modtager støtte fra Phare-midlerne), Det Europæiske Universitetsinstitut i Firenze, Det Europæiske Institut for Offentlig Forvaltning i Maastricht, Det Europæiske Retsakademi i Trier, Det Internationale Center for Europæisk Uddannelse) samt Europæisk Agentur for Udvikling af Specialundervisning, der hører under det uddannelsespolitiske område. Tilskuddene berører endvidere European Inter-University Centre for Human Rights and Democratisation vedrørende videreførelsen af europæisk mastergrad i menneskerettigheder og demokratisering, ph.d.-program og andre uddannelses- og forskningsaktiviteter vedrørende fremme af menneskerettigheder og demokratisering, der hører under politikområdet "eksterne forbindelser".

Der bør ligeledes kunne ydes driftstilskud til europæiske foreninger, der arbejder aktivt på uddannelsesområdet, og som opfylder visse kriterier, f.eks. at de er repræsentative på europæisk plan. Efter Kommissionens opfattelse bør der ved siden af Socrates- og Leonardo da Vinci-programmerne være et budgetredskab, der gør det muligt at yde driftstilskud til organer, der repræsenterer de berørte parter på dette område.

Den støtte, der ydes til enkeltforanstaltninger, tager sigte på fremme af EU's indsats vedrørende videregående uddannelse, større kendskab i de berørte kredse til europæisk integration og til EU's mål i forbindelse med de internationale forbindelser eller bistand til EU-indsats og videreformidling af indsatsen på nationalt plan. Indsatsen vedrører bl.a. iværksættelse af undervisning på universiteterne om europæisk integration, etablering af og støtte til nationale foreninger af professorer, der er specialiserede i europæisk integration, fremme af idéarbejde og debat om den europæiske integrationsproces samt fremme af forskning på universitetsniveau af EU's prioriterede emner, f.eks. Europas fremtid og dialogen mellem folkene og kulturerne, herunder forskning gennemført af unge forskere.

Programmet bør desuden tillade finansiering af støtte, iværksættelse, oplysning og fremme i forbindelse med opfølgningen af målene for uddannelsessystemerne i Europa, som Det Europæiske Råd vedtog i Lissabon i 2000, samt de tilknyttede delmål. Foranstaltningerne kan omfatte fremadrettede strategier, der dækker tidsrummet indtil 2010, og de kan omfatte såvel internt europæiske aspekter som aspekter vedrørende Europas stilling i verden.

Endelig kan der ydes tilskud til uddannelse i europæisk ret af bl.a. dommere i deltagerlandene.

5.3 Gennemførelsesmetoder

Der er ved at blive gennemført en feasibilityundersøgelse vedrørende oprettelse af et gennemførelsesorgan, der skal bistå Kommissionen på uddannelses- og kulturområdet. Hvis Kommissionen på grundlag af en omkostnings-/effektivitetsanalyse beslutter at oprette et sådant gennemførelsesorgan, kan dette tilknyttes nogle af forvaltningsopgaverne i forbindelse med programmet, jf. artikel 55 i finansforordningen vedrørende De Europæiske Fællesskabers almindelige budget.

Denne mulighed behandles på det pågældende politikområdes overordnede plan, det er på det niveau, man kan vurdere en sådan fremgangsmådes konsekvenser for de ressourcer, der skal afsættes til forvaltningen af programmet i Kommissionen. Foreløbig arbejdes der ud fra, at der under programmet (via budgetposten vedrørende administrative udgifter sammenholdt med budgetposten vedrørende programmet) ydes driftstilskud til det planlagte gennemførelsesorgan.

6. FINANSIELLE VIRKNINGER

6.1 Samlede finansielle virkninger for budgettets del B (i hele programperioden)

6.1.1 Finansieringsstøtte

Mio. EUR (3 decimaler)

>TABELPOSITION>

>TABELPOSITION>

6.2. Beregning af omkostningerne pr. foranstaltning i budgettets del B (hele programperioden)

Mio. EUR (3 decimaler)

>TABELPOSITION>

Det foreslåede beløb tager hensyn til de budgetmæssige begrænsninger, bl.a. vedrørende udgiftsområde 5, som finansierer de centrale dele af foranstaltningen.

Udgangspunktet har i den forbindelse som generel regel været en antagelse om, at tilskuddene til de organer, der nævnes i afgørelsen om oprettelse af programmet (emneområde 1), stiger med 2 % pr. år, medmindre Kommissionen ønsker at udvikle samarbejdet med bestemte af disse organer.

Der endvidere tages hensyn til behovet for finde anden finansiering af Europakollegiets antenne i Natolin i stedet for de hidtidige Phare-midler.

Usikkerheden med hensyn til, hvornår det gennemførelsesorgan, det er meningen skal hjælpe Kommissionen med forvaltningen af uddannelses- og kulturprogrammerne, begynder sit virke, er uden betydning for de anslåede udgifter til den administrative bistand til programmet: En eventuel anvendelse af et gennemførelsesorgan vil blot erstatte den nuværende anvendelse af et midlertidigt kontor for teknisk bistand til forvaltningen af Jean Monnet-aktionen.

7. VIRKNINGER FOR PERSONALERESSOURCER OG ADMINISTRATIONSUDGIFTER

Behovet for personaleressourcer og administrative ressourcer vil blive dækket af bevillinger ydet til det administrerende generaldirektorat i forbindelse med den årlige tildelingsprocedure.

7.1. Personalemæssige virkninger

Det drejer sig om eksisterende ressourcer

>TABELPOSITION>

7.2 Samlede finansielle virkninger af personaleforbruget

>TABELPOSITION>

Beløbene modsvarer de samlede udgifter i en tolv måneders periode.

7.3 Andre administrative udgifter som følge af foranstaltningen

>TABELPOSITION>

Beløbene modsvarer de samlede udgifter i en tolvmåneders periode.

(1) Det specificeres, hvilken udvalgstype der er tale om, og hvilken gruppe udvalget tilhører.

>TABELPOSITION>

8. RESULTATOPFØLGNING OG EVALUERING

8.1 Resultatopfølgningssystem

Bestemmelserne om evaluering af programmet findes i artikel 7 (midtvejsevaluering, behandling inden en eventuel beslutning om forlængelse af programmet, slutevaluering).

8.2 Hvordan og hvor ofte skal der evalueres?

Senest den 31. december 2007 forelægger Kommissionen Europa-Parlamentet og Rådet en rapport om gennemførelsen af dette program og fremsætter eventuelt forslag til ændringer med henblik på at videreføre eller indstille programmet. Denne rapport skal bl.a. bygge på en ekstern evalueringsrapport, der skal foreligge senest ved udgangen af 2006, og som mindst undersøger, om programmet har været relevant og overordnet set sammenhængende, hvor effektivt det er gennemført (forberedelse, udvælgelse og gennemførelsen af foranstaltningerne), og hvor effektive de forskellige foranstaltninger har været hver for sig og tilsammen (ud fra i hvor høj grad målene i artikel 1 og i bilaget er nået).

Europa-Parlamentet og Rådet afgør i overensstemmelse med traktaten, om programmet skal videreføres efter den 1. januar 2009. Inden Kommissionen fremsætter forslag herom, får den foretaget en ajourføring af den eksterne evaluering af programmet, og den tager hensyn til resultaterne af denne evaluering i forslaget.

Kommissionen forelægger senest den 31. december 2009 Europa-Parlamentet og Rådet en rapport om gennemførelsen af dette program. I rapporten beskrives bl.a. resultaterne af den eksterne evaluering og de resultater, som modtagerne har opnået, navnlig med hensyn til effektiviteten (enkeltvis og tilsammen) af de foranstaltninger, støttemodtagerne har gennemført, for så vidt angår gennemførelsen af de mål, der er fastsat i artikel 1 og i bilaget.

9. FORHOLDSREGLER MOD SVIG

I samtlige kontrakter, aftaler og retlige forpligtelser, der indgås mellem Kommissionen og tilskudsmodtagerne, er det bestemt, at Kommissionen og Revisionsretten kan foretage en kontrol på stedet hos den direkte tilskudsmodtager, og at der i op til fem år efter kontraktperiodens ophør kan forlanges dokumentation for udgifter, der er afholdt som led i disse kontrakter, aftaler og retlige forpligtelser. Tilskudsmodtagerne har pligt til at fremlægge en rapport og et regnskab, som analyseres med hensyn til indhold og udgifternes støtteberettigelse. Analysen afhænger af genstanden for fællesskabs finansieringen og tager hensyn til de kontraktlige forpligtelser og principperne om sund økonomisk og finansiel forvaltning.

Som bilag til finansieringsaftalerne findes administrative og finansielle oplysninger, der bl.a. har til formål at præcisere, hvilke udgifter der er tilskudsberettigede i henhold til aftalerne. Kontrol og revision af de støttede projekter (samt evaluering i forbindelse med udvælgelsen) kan evt. lettes, ved at fællesskabsstøtten begrænses til kun at dække visse faktiske udgifter, der kan identificeres og kontrolleres i støttemodtagerens regnskab.